Лэжьыгъэм пащэ
КъБР-м щыIэ МВД-м щызэхалъхьэжащ Къэбэрдей-Балъкъэрым щекIуэкI «Iущхьэ-2021» профилактикэ лэжьыгъэм и япэ Iихьищым кърикIуахэр.
Iуэхур Къэбэрдей-Балъкъэрым и щIыналъэ псоми щокIуэкI 2021 гъэм и накъыгъэ - жэпуэгъуэ мазэхэм. Абы и мурад нэхъыщхьэр езыр-езыру къэкI наркотикхэкIхэр ирагъэкIыныр къызэпыудынырщ, хабзэм ебакъуэу наркотикхэкI, акъылыр зыгъэутхъуэ пкъыгъуэхэр зыхэлъу хасахэр, е езыр-езыру къэкIахэр къахутэу игъэкъэбзыкIынырщ. Апхуэдэуи полицэм и лэжьакIуэхэр яужь итщ афиянхэкIхэр зыхэлъ къэкIыгъэхэр хэзысэхэмрэ наркотикхэр изыгъэкIхэмрэ убыдыным икIи жэуапым ешэлIэным.
Iуэхум зэрыщIидзэрэ республикэм къэрал кIуэцI IуэхухэмкIэ и органхэм къэкIыгъэхэм къхыхах наркотикхэр ирагъэк ыну яужь зэритам теухуа уголовнэ Iуэху 25-рэ къаIэтащ. Абыхэм ящыщу 2-р наркотикхэр щэным, 2-р апхуэдэхэр щызрахьэлIэ щIыпIэ зэраIыгъым, 1-р наркотикхэкI зыхэлъхэр зэрыхасэм ехьэлIащ. Уголовнэ жэуапым ирашэлIащ цIыху 24-рэ, 60-м ехьэлIа административнэ протоколхэр ятхащ афиянхэкIхэр зэрырагъэкIым къыхэкIыу.
Мазищым къхриубыдэу къытрахащ езыр-езыру къэкI наркотикхэкI килограмми 4,2-рэ. Къахутэри апхуэдэ къэкIыгъэхэр щрагъэкъэбзыкIащ щIыпIи I00-м. псори зэхэту гектар 52-м щIигъу къызэщIэзыубыдэм. АфиянхэкI зыхэлъ къэкIыгъэхэр щIыпIэм зэрырамыгъэкъэбзыкIам къыхэкIыу цIыхуи 5 административнэ жэуапым ирашэлIащ УФ-м и КоАП-м и 10.5-нэ статьям ипкъ иткIэ.
Урысей Федерацэм и Правительствэм 2010 гъэм дыгъэгъазэм и 22-м къищта унафэ №1087-м ипкъ иткIэ наркотикхэкI зыхэлъ къэкIыгъэхэр ирагъэкъэбзыкIыну я къалэнщ ар къыщыкI щIы кIапIэр зейхэмрэ къэзыгъэсэбэпхэмрэ.
АфиянхэкIхэр зыхэлъ къэкIыгъэхэр ар къыщыкIхэм щигъэкъэбзыкIыныр ирагъэкIуэкIын хуейщ къэрал кIуэцI органхэм я лэжьакIуэхэр, щIыпIэ администрацэм и лIыкIуэхэр зыхэт комиссэм Iэмал имыIэу зыхуей тхылъхэр ятхыу, сурэт е видео трахыу.
ЩIыр зейм е ар къэзыгъэсэбэпым езыр-езыру къэкI афиянхэкI е акъылыр зыгъэутхъуэ пкъыгъуэхэр зыхэлъ къэкIыгъэхэр иримыгъэкъэбзыкIмэ, административнэ хабзэр къызэрызэпиудам къыхэкIыу зыхуэфащэ тхылъ къыIэрыхьэнущ. Къыхэгъэщыпхъэщ 2021 гъэм апхуэдэ хабзэр къызэпызыудахэм тралъхьэ къуэдым зэрыхэхъуар:
- цIыхухэм - сом 3000 щыщIэдзауэ 4000-м нэс;
- къулыкъущIэхэм - сом 5000 щыщIэдзауэ 10 000 нэс;
- юридическэ лицоуэ къалъытэхэм - сом 50 000 щыщIэдзауэ 100 000 нэс.
Зыщывгъэгъупщэ хъунукъым къуэдыр итакIи щIыр зейм зэрыщхьэщамыхыр афиянхэкI зыхэлъ къэкIыгъэхэр и щIы кIапэм иригъэкъэбзыкIынымкIэ и пщэ къыдэхуэ къалэныр.
КъБР-м щыIэ МВД-м Наркотикхэр зэрызэрагъакIуэм кIэлъыплъынымкIэ и управленэм цIыхухэр къыхуреджэ набдзэгубдзаплъэу щытыну, наркотикхэкI зыхэлъ къыщыкI щIы кIапэхэм гу лъатамэ хабзэхъумэ IэнатIэхэм къалэ, къуажэ администрацэхэмрэ район администрацэхэм мэкъумэш хозяйствэмкIэ и къудамэхэм хъыбар ирагъэщIэну.
УЭРДОКЪУЭ Женя.
